  Виталий Пронин Ижын усьтӥськиз нылпиослы патриот мылкыд пыӵатонлы сӥзем дышетонъя форум. Ужрадэ пырисько Приволжск но Урал федерал округъёсысь кивалтӥсьёс но специалистъёс. Туспуктэмъёс udmurt.ru сайтысьШаерамы военно-патриотической подготовкалы пиналъёсты дасяло 208 кадет классъёс, 43 клубъёс, та ӧрын ужало 174 музейёс но 15 поисковой отрядъёс. Гуртъёсын но городъёсын мыло-кыдо азинско «Юнармия» но «Юнгвардия» огазеяськонъёс. Удмуртиысь Правительстволэн Тӧроез Ярослав Семенов пусъемъя, нылпиослы Атыкай музъеммес гажан мылкыд пыӵатон вылысь шаерамы арлы быдэ ортчыло пӧртэм ужрадъёс но ӵошатсконъёс, отчы 230 сюрслэсь ятыр пиналъёсты кыско. - Ар талэсь азьвыл Удмуртилэн Тӧроез Александр Бречалов пумиськылӥз военно-патриотической удысын ужась клубъёсын но огазеяськонъёсын. Огкылэ вуэмын вал, вань ӟеч сям-йылолъёсты утёно, егитъёс понна туала вакытэ тунсыко ужрадъёс малпано шуыса. Озьы элькунамы дано оружейниклэн Михаил Калашниковлэн кубокез понна «Гвардия» спартакиада ортчиз,- форуме люкаськемъёслы шуиз Ярослав Семенов. Форумын котькудӥз тунсыко проектъёсынымы пыр-почгес тодматскыны быгатӥз. Асьсэ ужзы сярысь но веразы. «Роспатриотцентр» огазеяськонлэн кивалтӥсез Наталия Мандрова пусъемъя, эскеронъёс возьмато, егитъёс пӧлысь ог 80 процентэз шаерзы понна сюлмасько, уноез патриотъёс луо. Вань праздникъёс пӧлысь тужгес гажало Быдӟым Вормон нуналэз. Туннэ асьмелы нылпиос пӧлын валэктон уж нуоно, кин со дышетӥсь-патриот, эмчи-патриот, инженер-патриот, шуиз со. Та удысэ ужаны мынӥсьёс угось арысь аре кулэсмо. Эскеронъёс возьмато мукетсэ но: туала вакытэ дунъетъёс туж зол воштӥсько. Олокытысь но олокыӵе но ивор котыр ласянь вуэ, малпанъёсты сура-пожа уго. Кытын зэмлык пинал муртлы валаны шуг луэ. Президентлэн Приволжск федерал округъя оскем аппаратысьтыз департаментэн кивалтӥсь Дмитрий Соловьев пусъемъя, быдӟым ож пыртӥ потэм поколенилэсь сям-йылолъёссэ, дунъетъёссэ егитъёслы пыӵатон секытэн мынэ. Одӥг ласянь асьмелэн трос кадет движение пыриськисьёс, но мукет ласянь уно сыӵе пиналъёс, кин патриотической воспитанилэсь палэнэ кыле. Таослэсь дунне шоры учконзэс умой пала воштон, шонер дунъетъёс пыӵатон вылысь ужрадъёс кутоно, шуиз со. Кылсярысь, Интернет вотэсэз ик уже кутыны луоно. Дышетонъя форум шаерамы радъяськоз 20-тӥ сентябрёзь. Татын чаклалозы выль проектъёсты но. УД Теги: патриот форум  